সব হারিয়ে নিজেদের বেঁচে থাকার ইচ্ছেও হারিয়ে ফেলেছিলেন হাসিনা-রেহানা। তিনি বলেন, ‘বেঁচে থাকার একমাত্র অবলম্বন ছিল জয় আর পুতুল। সারাদিন বিছানায় পড়ে থাকতাম, খাওয়া দাওয়া কিছুই নেই। জয়-পুতুল যখন কেঁদে উঠতো তখন তাদের খাবার দিতে স্বাভাবিক হতে হতো আমাদের’। তিনি বলেন, ‘শুধুই আল্লাহর কাছে কান্নাকাটি করতাম। দুলাভাইয়ের এক বন্ধু ড: শহীদ আমাদেরকে কিছু দোয়া লিখে দিয়ে বললেন, কান্নাকাটি না করে তোমরা এ দোয়াগুলো পড়তে থাকো। এই দোয়াগুলো পড়তে থাকলাম আমরা। আপাকে শান্তনা দেই আমি, আমাকে শান্তনা দেন আপা। এই আমাদের অবস্থা’। তিনি বলেন, ‘দেখেন আমাদের ধর্মটা কত প্রাকটিক্যাল। স্বজনের মৃত্যুর পর আত্মীয় স্বজনদের শান্তনা লাভে আমাদের ধর্ম কত পন্থা ঠিক করে দিয়েছে। আমরা শেষ যাত্রায় স্বজনের পাশে থাকি, দোয়া দুরুদ করি। দাফন কাফন শেষে কুলখানি ইত্যাদি। পর্যায়ক্রমে আমরা আস্তে আস্তে শান্তনা পাই। কিন্তু আমাদের বেলায় এর কোন সুযোগই পাইনি আমরা দুবোন। যারা আমাদের এ অধিকার থেকে বঞ্চিত করলো এরা কেমন মুসলমান?’-প্রশ্ন বঙ্গবন্ধু কন্যার।